বহুমাত্রিক শিল্প হিসেবে সিনেমার সঙ্গে অন্যান্য শিল্পের পার্থক্য এই যে, কোনো সিনেমার গুণ সম্পর্কে বা উৎকর্ষ অর্থাৎ নান্দনিকতা নিয়ে উপসংহারে আসতে হলে ছবিটি শেষ হওয়া পর্যন্ত অপেক্ষা করতে হয়। অবশ্য ভালো অথবা বাজে সিনেমা কিছুদূর দেখার পরই সে সম্বন্ধে একটা ধারণা করা যায়। কিন্তু এই ধারণা অসম্পূর্ণই থাকে যে পর্যন্ত না সিনেমার সমাপ্তি ঘটে। এই অর্থে কোনো চলচ্চিত্রের নান্দনিকতা সম্বন্ধে পূর্ণ উপলব্ধি তাৎক্ষণিক হতে পারে না। এর জন্য কিছুটা হলেও সময় দিতে হয়। অধীত জ্ঞান এবং অর্জিত অভিজ্ঞতা ব্যবহার করে একটি সিনেমা দেখার অভিজ্ঞতাকে বিচার-বিশ্লেষণ করে উপসংহারে পৌঁছাতে হয়। এই প্রক্রিয়া বিচারের ক্ষেত্রে প্রয়োজনীয়। কিন্তু উপভোগ বা বিরক্তিবোধ সিনেমা দেখার সময় ক্রমান্বয়ে অগ্রসর হতে পারে। একটি চিত্রকলা বা ভাস্কর্য অথবা স্থাপত্যকর্ম দেখার প্রায় সঙ্গে সঙ্গেই এর শিল্পগুণ প্রতিভাত হয়। এই অর্থে এদের নান্দনিকতা সময়সাপেক্ষ বিষয় নয়। বহুমাত্রিক শিল্প হওয়ার জন্যই এবং প্রায় একসঙ্গে (আংশিকভাবে হলেও) পর্দায় উপস্থাপনার কারণে সিনেমার ক্ষেত্রে নান্দনিক বিচারে এবং অন্যান্য একক শিল্পের নান্দনিক বিচারে এই পার্থক্য ঘটে। সিনেমার নান্দনিকতা বিচার ও বিশ্লেষণ আরো জটিল হয়েছে এই শিল্প মাধ্যমে